Ny iPad Pro får muskuløs M1-chip

Apples iPad Pro minder i højere og højere grad om en bærbar computer uden tastatur. Ikke alene har årets udgave fået samme processor som Apples bærbare computere, den understøtter også Thunderbolt og så har den fået 5G-forbindelse. For første gang kan iPad’en også fås med hukommelse på helt op til 2 terabyte.

IPad Pro kommer igen i år i to størrelser på henholdsvis 11-tommer og 12,9-tommer og, helt som rygtet, så har den største model fået miniLED-skærm, der giver bedre farver og længere batterilevetid. Den mindste model har fortsat LCD Retina-skærmen, der også sidder i sidste års modeller.

M1-chippen har otte-kernet processor og otte-kernet grafikprocessor. Apple hævder, at de nye modeller er op til 1.500 gange hurtigere end den originale iPad fra 2010 – og op til 50 procent hurtigere end sidste års modeller.

Nyt kamerasystem

iPad’en har også fået et nyt kamerasystem. Eksempelvis er frontkameraet blevet opgraderet til en 12-megapixerl sensor med 120 graders field of view. Den har også fåeten ny ‘Center Stage’-funktion, der genkender brugere og sørger for at de altid er i billedets centrum. Systemet kan “følge” brugeren, når der foretages FaceTime-videoopkald – og det genkender endda, hvis andre personer kommer ind i billedet.

USB-C stikket understøtter nu også Thunderbolt og det åbner for helt nye muligheder. Eksempelvis kan der tilsluttes eksterne harddiske og skærme. Apple fortæller, at den nye iPad Pro med Thunderbolt er så kraftig, at den kan håndtere et Apple Pro Display XDR i fuld 6K-opløsning.

De to nye iPad-modeller kan bestilles fra den 30. april, men bliver først leveret i slutningen af maj måned. Priserne er som følger:

Uden 5G | iPad Pro 11-tommer | iPad Pro 12,9-tommer
128 GB | 6.699 kr. | 8.999 kr.
256 GB | 7.499 kr. | 9.799 kr.
512 GB | 9.099 kr. | 11.399 kr.
1 TB | 12.299 kr. | 14.599 kr.
2 TB | 15.499 kr. | 17.799 kr.

Med 5G | iPad Pro 11-tommer | iPad Pro 12,9-tommer
128 GB | 7.999 kr. | 10.299 kr.
256 GB | 8.799 kr. | 11.099 kr.
512 GB | 10.399 kr. | 12.699 kr.
1 TB | 13.599 kr. | 15.899 kr.
2 TB | 16.799 kr. | 19.099 kr.

Ny iPad Pro får muskuløs M1-chip